Bha an t-Urramach MacEadhmuinn gu mòr an sàs ann a bhith a’ stèidheachadh Comunn Gàidhealach Caitligeach Chanada, ann an Sanndraigh (Iona, NS) ann an 1919. Agus, b’ esan sagart spioradail meur Naoimh Ceann Tighearna a’ Chomuinn nuair a chaidh Seumas Teàrlach a Shidni, gu paraiste a’ Chridhe Naoimh. Thàinig Seumas Teàrlach gu bhith na cheann-feadhna air a’ Chomunn, agus b’ esan a rinn a’ chiad eadar-theangachadh air geàrr-chunntasan coinneamhan a’ Chomuinn, le taic bhon Urramach MacEadhmuinn, nuair a chuir buill a’ Chomuinn gluasad air adhart airson ’s gun rachadh coinneamh a chumail gu tur anns a’ Ghàidhlig aon oidhche. Thuirt an t-Urramach MacEadhmuinn gum biodh a’ chiad choinneamh gach mìos sa Ghàidhlig, agus an dàrna tè sa Bheurla, bho sin a-mach. Agus, b’ ann mar seo a bha cùisean co-dhiù gus an do chaochail e ann an 1924. Leth-cheud bliadhna às dèidh làimh, bha Seumas Teàrlach fhathast a’ bruidhinn air mar fhear a thug spionnadh dha agus mar dheagh charaid.